CELEX: 32014R0694
Language: hu
Date: 2013-12-17 00:00:00
Title: A Bizottság 694/2014/EU felhatalmazáson alapuló rendelete ( 2013. december 17. ) a 2011/61/EU európai parlamenti és tanácsi irányelvnek az alternatívbefektetésialap-kezelők típusait meghatározó szabályozási technikai standardok tekintetében való kiegészítéséről  EGT-vonatkozású szöveg

24.6.2014   
            
            
               HU
            
            
               Az Európai Unió Hivatalos Lapja
            
            
               L 183/18
            
         A BIZOTTSÁG 694/2014/EU FELHATALMAZÁSON ALAPULÓ RENDELETE
   (2013. december 17.)
   a 2011/61/EU európai parlamenti és tanácsi irányelvnek az alternatívbefektetésialap-kezelők típusait meghatározó szabályozási technikai standardok tekintetében való kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az alternatívbefektetésialap-kezelőkről, valamint a 2003/41/EK és a 2009/65/EK irányelv, továbbá az 1060/2009/EK és az 1095/2010/EU rendelet módosításáról szóló, 2011. június 8-i 2011/61/EU európai parlamenti és tanácsi irányelvre (1) és különösen annak 4. cikke (4) bekezdésére,
   mivel:
   
               (1)
            
            
               A 2011/61/EU irányelv alternatívbefektetésialap-kezelők (a továbbiakban: ABAK) tekintetében történő egységes alkalmazása érdekében lényeges, hogy az irányelv szabályait az ABAK-ok típusait meghatározó szabályozási technikai standardok egészítsék ki.
            
         
               (2)
            
            
               A 2011/61/EU irányelv likviditáskezelésre és az értékelési eljárásokra vonatkozó szabályainak ABAK-okra történő helyes alkalmazása érdekében kívánatos megkülönböztetni azt, hogy az ABAK nyílt vagy zárt végű típushoz tartozó alternatív befektetési alapot kezel-e, esetleg mindkettőt.
            
         
               (3)
            
            
               Annak meghatározása során, hogy egy ABAK nyílt vagy zárt végű típushoz tartozó alternatív befektetési alapot kezel-e, azt kell döntő ténynek tekinteni, hogy a nyílt végű alternatív befektetési alap részvényesei vagy befektetésijegy-tulajdonosai kérésére a végelszámolási vagy felszámolási szakasz kezdete előtt az alapszabályában, létesítő okiratában, tájékoztatójában és az ajánlattételi dokumentumokban foglalt rendszerességgel és eljárások szerint visszavásárolja vagy visszaváltja a befektetőknél lévő részvényeit vagy befektetési jegyeit. Az alternatív befektetési alap tőkéjének az alap alapszabályában, létesítő okiratában, tájékoztatójában vagy az ajánlattételi dokumentumokban foglalt szabályok szerinti kifizetésekkel összefüggő leszállítása, beleértve az olyan tőkeleszállítást, amelyet az alap alapszabályának, létesítő okiratának, tájékoztatójának vagy az ajánlattételi dokumentumoknak megfelelően a részvényesek vagy befektetésijegy-tulajdonosok határozat útján engedélyeztek, nem vehető figyelembe annak meghatározása céljából, hogy az alternatív befektetési alap a nyílt végű típusba tartozik-e.
            
         
               (4)
            
            
               Az ABAK által kezelt alternatív befektetési alap nyílt vagy zárt végű típushoz való tartozásának meghatározása szempontjából csupán azok a visszavásárlások vagy visszaváltások vehetők figyelembe, amelyeket az alternatív befektetési alap eszközeiből hajtottak végre. Ezért az, hogy egy alternatív befektetési alap részvényei vagy befektetési jegyei forgalmazhatók a másodlagos piacon, és azokat az ABA nem vásárolja vagy váltja vissza, nem vehető figyelembe annak meghatározása céljából, hogy az alternatív befektetési alap a nyílt végű típusba tartozik-e.
            
         
               (5)
            
            
               Az egyszerre egy vagy több nyílt végű és egy vagy több zárt végű alternatív befektetési alapot kezelő ABAK-nak minden egyes alapra a megfelelő típusra vonatkozó szabályokat kell alkalmaznia.
            
         
               (6)
            
            
               Az alternatív befektetési alap visszaváltási politikájának bármely olyan megváltozását követően, amely az alap típusának megváltozását eredményezi, az ABAK-nak meg kell szüntetnie az általa kezelt alternatív befektetési alap régi visszaváltási politikájára vonatkozó szabályok alkalmazását, és az érintett alap új visszaváltási politikájára irányadó szabályokat kell alkalmaznia.
            
         
               (7)
            
            
               A 2011/61/EU irányelv 61. cikke (3) és (4) bekezdésének alkalmazásában figyelembe kell venni, hogy a 2013. július 22-ét megelőzően létrehozott zárt végű alternatív befektetési alapok milyen jogi felépítésben jöttek létre. Az irányelv elfogadásának idején nem volt harmonizált uniós definíciója a zárt végű alternatív befektetési alapok jogi felépítésének, így az tagállamonként különböző volt. Ez a tény az irányelv szövegében is tükröződik, mivel az zárt végű alapnak minősít egyes olyan meglévő jogi struktúrákat, amelyek esetében az eredeti befektetés időpontját követő öt éven belül nem gyakorolhatók visszaváltási jogok. A 2011/61/EU irányelv 61. cikkének (3) és (4) bekezdése átmeneti időszakokról rendelkezik, amelyek alatt azok az ABAK-ok, amelyek olyan zárt végű alternatív befektetési alapokat kezelnek, amelyek – lejárati dátumukból vagy abból megállapíthatóan, hogy 2013. július 22-ét követően nem eszközölhetnek további befektetéseket – befektetési ciklusuk előrehaladott vagy végső szakaszában tartanak, továbbra is engedély nélkül, illetve anélkül kezelhetik ezeket az alapokat, hogy meg kellene felelniük az irányelvben megállapított előírások nagy részének. Következésképpen e rendelkezések szándékolt hatályának e cél és az ismertetett háttér fényében történő megőrzése érdekében a 2011/61/EU irányelv 61. cikke (3) és (4) bekezdése alkalmazásában zárt végű alternatív befektetési alapokat kezelő ABAK-nak kell tekinteni azt az ABAK-ot is, amely olyan alternatív befektetési alapot kezel, amely részvényeit vagy befektetési jegyeit egy kezdeti, legalább ötéves, a visszaváltás jogának gyakorlását tiltó időszakot követően visszavásárolja vagy visszaváltja.
            
         
               (8)
            
            
               Ez a rendelet az Európai Értékpapír-piaci Hatóság (ESMA) által a Bizottságnak benyújtott szabályozási technikaistandard-tervezeten alapul.
            
         
               (9)
            
            
               Az ESMA nyilvános konzultációt folytatott az e rendelet alapját képező szabályozási technikai standard tervezetéről, elemezte az ezzel összefüggésben felmerülő lehetséges költségeket és hasznot, és kikérte az 1095/2010/EU európai parlamenti és tanácsi rendelet (2) 37. cikke alapján létrehozott Értékpapír-piaci Érdekképviseleti Csoport véleményét,
            
         ELFOGADTA EZT A RENDELETET:
   1. cikk
   ABAK-típusok
   (1)   Bármely ABAK a következők egyike vagy mindkettő lehet:
   
               —
            
            
               nyílt végű alternatív befektetési alap(ok) kezelője;
            
         
               —
            
            
               zárt végű alternatív befektetési alap(ok) kezelője.
            
         (2)   Az ABAK akkor tekintendő nyílt végű alternatív befektetési alapot kezelő ABAK-nak, ha az általa kezelt alternatív befektetési alap részvényeit vagy befektetési jegyeit bármely részvényes vagy befektetésijegy-tulajdonos kérésére a végelszámolási vagy felszámolási szakasz kezdete előtt, közvetve vagy közvetlenül, az alternatív befektetési alap eszközeiből és az alap alapszabályában, létesítő okiratában, tájékoztatójában vagy az ajánlattételi dokumentumokban foglalt rendszerességgel és eljárások szerint visszavásárolja vagy visszaváltja.
   Az alternatív befektetési alap tőkéjének az alap alapszabályában, létesítő okiratában, tájékoztatójában vagy az ajánlattételi dokumentumokban foglalt szabályok szerinti kifizetésekkel összefüggő leszállítása, beleértve az olyan tőkeleszállítást, amelyet az alap alapszabályának, létesítő okiratának, tájékoztatójának vagy az ajánlattételi dokumentumoknak megfelelően a részvényesek vagy befektetésijegy-tulajdonosok határozat útján engedélyeztek, nem vehető figyelembe annak meghatározása céljából, hogy az alternatív befektetési alap a nyílt végű típusba tartozik-e.
   Az, hogy egy alternatív befektetési alap részvényei vagy befektetési jegyei forgalmazhatók a másodlagos piacon és azokat az alap nem vásárolja vagy váltja vissza, nem vehető figyelembe annak meghatározása céljából, hogy az alternatív befektetési alap a nyílt végű típusba tartozik-e.
   (3)   Az ABAK akkor tekintendő zárt végű alternatív befektetési alapot kezelő ABAK-nak, ha olyan alternatív befektetési alapot kezel, amely nem a (2) bekezdésben ismertetett típusba tartozik.
   (4)   Ha egy alternatív befektetési alap visszaváltási politikája oly módon változik meg, hogy ennek hatására módosul az ABAK által kezelt alternatív befektetési alap(ok) típusa, az ABAK-nak az érintett alapra az új típusra vonatkozó szabályokat kell alkalmaznia.
   (5)   A 2011/61/EU irányelv 61. cikke (3) és (4) bekezdésének alkalmazásában az az ABAK is zárt végű alternatív befektetési alapot kezelő ABAK-nak tekintendő, amely az általa kezelt alternatív befektetési alap részvényeit vagy befektetési jegyeit bármely részvényes vagy befektetésijegy-tulajdonos kérésére a végelszámolási vagy felszámolási szakasz kezdete előtt, közvetve vagy közvetlenül, az alternatív befektetési alap eszközeiből egy kezdeti, legalább ötéves, a visszaváltás jogának gyakorlását tiltó időszakot követően visszavásárolja vagy visszaváltja.
   2. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. december 17-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 174., 2011.7.1., 1. o.
   
   
      (2)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).